**NÁRODNÁ RADA SLOVENSKEJ REPUBLIKY**

**VI. volebné obdobie**

Číslo: CRD - 1586/2015

### 1753a

### Spoločná správa

**výborov Národnej rady Slovenskej republiky o prerokovaní návrhu poslanca Národnej rady Slovenskej republiky Pavla Pavlisa na vydanie zákona, ktorým sa mení a dopĺňa zákon č. 98/1987 Zb. o osobitnom príspevku baníkom v znení neskorších predpisov (tlač 1753a) vo výboroch Národnej rady Slovenskej republiky v druhom čítaní**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Výbor Národnej rady Slovenskej republiky pre sociálne veci ako gestorský výbor k návrhu poslanca Národnej rady Slovenskej republiky Pavla Pavlisa na vydanie zákona, ktorým sa mení a dopĺňa zákon č. 98/1987 Zb. o osobitnom príspevku baníkom v znení neskorších predpisov **(tlač 1753)** (ďalej len „ gestorský výbor“)podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov túto spoločnú správu výborov Národnej rady Slovenskej republiky:

**I.**

Národná rada Slovenskej republiky uznesením č.1989 z 29. septembra 2015 pridelila predmetný návrh zákona na prerokovanie týmto výborom Národnej rady Slovenskej republiky

Ústavnoprávnemu výboru Národnej rady Slovenskej republiky,

Výboru Národnej rady Slovenskej republiky pre financie a rozpočet a

Výboru Národnej rady Slovenskej republiky pre sociálne veci.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 zákona Národnej rady Slovenskej republiky   
č. 350/1996 Z. z. o rokovacom poriadku Národnej rady Slovenskej republiky v znení neskorších predpisov).

**III.**

## Návrh zákona odporučili schváliť:

Ústavnoprávny výbor Národnej rady Slovenskej republiky uznesením č. 708 z 3. novembra 2015,

Výbor Národnej rady Slovenskej republiky pre financie a rozpočet uznesením č. 493 z 3. novembra 2015,

Výbor Národnej rady Slovenskej republiky pre sociálne veci uznesením č. 199 z 1. októbra 2015.

**IV.**

Výbory Národnej rady Slovenskej republiky, ktoré návrh zákona prerokovali prijali tieto návrhy:

1. V 1. bode § 3 ods. 1 písm. c), d) a e) sa slová „vo vyššej alebo rovnakej výške“ nahrádzajú slovami „vo vyššej sume alebo v rovnakej sume“.

Zmena sa navrhuje z dôvodu terminologickej jednotnosti v nadväznosti na navrhovanú úpravu napríklad v 4. a 7. bode návrhu zákona.

**Ústavnoprávny výbor NR SR**

**Výbor NR SR pre financie a rozpočet**

**Gestorský výbor odporúča schváliť.**

1. V 1. bode § 3 ods. 1 písm. c) sa slovo „doplácania“ nahrádza slovom „doplatku“.

Ide o terminologické zjednotenie.

**Ústavnoprávny výbor NR SR**

**Výbor NR SR pre financie a rozpočet**

**Gestorský výbor odporúča schváliť.**

1. V 1. bode § 3 ods. 1 písmená h) a i) znejú:

„h) je poberateľom obdobnej dávky alebo obdobného plnenia z cudziny, ako sú uvedené v písmenách c) až e), pričom obdobná dávka alebo obdobné plnenie z cudziny je vo vyššej sume alebo v rovnakej sume, ako je osobitný príspevok, na ktorý mal nárok,

i) je poberateľom obdobnej dávky alebo obdobného plnenia z cudziny, ako sú uvedené v písmenách f) a g).“.“.

Navrhuje sa precizovanie ustanovenia.

**Ústavnoprávny výbor NR SR**

**Výbor NR SR pre financie a rozpočet**

**Gestorský výbor odporúča schváliť.**

1. V 8. bode § 5 ods. 12 sa slová „súčasne poberateľom invalidného dôchodku alebo úrazovej renty alebo doplatku do priemerného zárobku z titulu ohrozenia chorobou z povolania“ nahrádzajú slovami „súčasne poberateľom doplatku do priemerného zárobku z titulu ohrozenia chorobou z povolania, invalidného dôchodku alebo úrazovej renty“, slová „plnenia z cudziny“ sa nahrádzajú slovami „obdobného plnenia z cudziny“ a slová „plnením z cudziny“ sa nahrádzajú slovami „obdobným plnením z cudziny“.

Navrhuje sa zjednotenie (postupnosť ako je uvedená v písmenách) s § 3 odsek 1 návrhu zákona a spresnenie ustanovenia.

**Ústavnoprávny výbor NR SR**

**Výbor NR SR pre financie a rozpočet**

**Gestorský výbor odporúča schváliť.**

1. V 10. bode § 5 ods. 14 sa slovo „najvyšší“ nahrádza slovom „vyšší“.

Navrhuje sa zjednotenie právnej úpravy (§ 3 ods. 1 pís. e).

**Ústavnoprávny výbor NR SR**

**Výbor NR SR pre financie a rozpočet**

**Gestorský výbor odporúča schváliť.**

**V.**

  Gestorský výbor na základe stanovísk výborov k uvedenému návrhu zákona vyjadrených v ich uzneseniach uvedených pod bodom III. tejto spoločnej správy a v stanoviskách poslancov gestorského výboru vyjadrených v rozprave k tomuto návrhu zákona v súlade s § 79 odsek 4 písmeno f) a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov odporúča Národnej rade Slovenskej republiky návrh zákona v znení schválených  pozmeňujúcich a doplňujúcich návrhov

**s c h v á l i ť .**

**VI.**

Gestorský výbor odporúča hlasovať o návrhoch **1 až 5**  v štvrtej časti tejto spoločnej správy spoločne so stanoviskom gestorského výboru **schváliť.**

Gestorský výbor určil spoločného spravodajcu výborov Viliama Jasaňa vystúpiť na schôdzi Národnej rady Slovenskej republiky k uvedenému návrhu zákona v druhom a treťom čítaní, predniesť spoločnú správu výborov a odôvodniť návrh a stanovisko gestorského výboru a predložiť Národnej rade Slovenskej republiky návrhy podľa § 81 ods. 2, § 83 ods. 4, § 84 ods. 2 a § 86 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

Spoločná správa výborov Národnej rady Slovenskej republiky o výsledkoch prerokovania návrhu zákona vo výboroch Národnej rady Slovenskej republiky v druhom čítaní bola schválená uznesením Výboru Národnej rady Slovenskej republiky pre sociálne veci č. 209 z 10. novembra 2015.

# Bratislava 10. novembra 2015

# Ján Podmanický v. r.

**predseda výboru**